ענף הספורט הפופולרי ביותר במדינה הוא כדורסל המכללות. במסגרת הליגה הבכירה של ה-NCAA מתחרות 19 קבוצות מאוניברסיטאות ומכללות שונות. הבולטות בהן הן הנבחרות של אוניברסיטת צפון-קרוליינה (ה-Tarheels) ושל אוניברסיטת דיוק (ה-Blue Devils), הנמנות באופן קבוע עם קבוצות הצמרת של כדורסל המכללות בארצות הברית. הן מספקות לליגת ה-NBA ולצמרת הכדורסל באירופה רבים מכוככבי הכדורסל, שלמדו באוניברסיטאות אלה. הבולט בהם הוא מייקל ג'ורדן, בוגר אוניברסיטת צפון-קרוליינה. נבחרת אוניברסיטת צפון-קרוליינה זכתה ב-2009 באליפות המכללות הלאומית (NCAA) בפעם החמישית בתולדותיה.
ענף בולט נוסף הוא ספורט מוטורי ובפרט מרוצי המכוניות במסגרת נאסקאר.
ויומינג
ויומינג (באנגלית: Wyoming ) היא מדינה בארצות הברית. פירוש שמה באחת השפות האינדיאניות המקומיות הוא "המישורים הגדולים".
אף שהיא העשירית בשטחה בין מדינות ארצות הברית, אוכלוסיית המדינה היא הקטנה ביותר - במפקד האוכלוסין שנערך ב-2020 אוכלוסיית המדינה מנתה כ-576,851 נפש שהם פחות מהאוכלוסייה של כל אחת מ-31 מהערים המאוכלסות ביותר בארצות הברית כולל דנוור בקולורדו השכנה. שאיין היא בירת המדינה והעיר המאוכלסת ביותר, עם אוכלוסייה מוערכת של 63,957 בשנת 2018.
כלכלתה של ויומינג מתבססת על ניצול משאביה הטבעיים הרבים ועל תיירות.
מקור השם.
מקור השם ויומינג לא ברור. ככל הנראה מקור שם זה בשפה אינדיאנית מקומית, ופירוש השם בשפה זו הוא "המישורים הגדולים".
היסטוריה.
בשנת 1867 הגיעה מסילת הברזל יוניון פסיפיק אל העיר שאיין, בירת המדינה. בניית המסילה הביאה לגידולה של העיר, וב-25 ביולי 1868 הוכרז האזור כטריטוריית ויומינג.
בשנת 1872 הוכרז פארק ילוסטון כפארק לאומי והיה למעשה הפארק הלאומי הראשון בעולם. הפארק נמצא בצפון-מערבה של המדינה.
ויומינג הפכה לאחת ממדינות ארצות הברית ב-10 ביולי 1890, והיא קרויה על שם עמק ויומינג בפנסילבניה, המוזכר בשיר גרטרוד מויומינג מאת תומאס קמפבל. את שם האזור הציע נציג בית הנבחרים ג' מ' אשבי ממדינת אוהיו.
ב-1869 העניקה טריטוריית ויומינג באופן זמני זכות הצבעה לנשים, כדי להשיג די מצביעים ולהפוך למדינה. במדינת ויומינג מונתה לראשונה אישה כרשמת בית משפט וכשופטת בית משפט.
ויומינג היא גם המדינה הראשונה שבה כיהנה מושלת. ב-4 בנובמבר 1924 נבחרו לראשונה שתי נשים בשתי מדינות למשרת המושל: נלי טיילו רוס במדינת ויומינג, ומרים א' פרגוסון בטקסס. רוס הושבעה לתפקיד ב-5 בינואר 1925, וכך זכתה להיות האישה הראשונה בתפקיד זה בהיסטוריה של ארצות הברית. כשבועיים לאחר מכן הושבעה לתפקידה פרגוסון.
גאוגרפיה.
צפונית לוויומינג נמצאת מדינת מונטנה, מזרחית לה דקוטה הדרומית ונברסקה, מדרומה קולורדו, וממערבה יוטה ואיידהו. ויומינג מיושבת בדלילות רבה, ורוב שטחה ריק מתושבים. ויומינג היא המדינה שלה האוכלוסייה הקטנה ביותר בכל ארצות הברית, והיא שנייה בדלילות האוכלוסין רק לאלסקה. בוויומינג עובר רכס הרי הרוקי, ויש בה פארקים לאומיים רבים, ובהם אפשר למנות את הפארק הלאומי ילוסטון ואת הפארק הלאומי גרנד טיטון, שבהם יש נופים ואוצרות טבע בהיקף מרשים.
מבחינה מינהלית מחולקת ויומינג ל-23 מחוזות. ראו פירוט בהמשך.
אקלים.
האקלים של ויומינג הוא בדרך כלל צחיח למחצה, והוא יבש וסוער יותר בהשוואה לרוב ארצות הברית עם קיצוניות בטמפרטורה גבוהה יותר. חלק גדול מכך נובע מהטופוגרפיה של המדינה. הקיצים בוויומינג חמים עם טמפרטורות גבוהות בחודש יולי. ברוב המדינה רוב המשקעים נוטים לרדת בסוף האביב ובתחילת הקיץ. החורפים קרים אך משתנים עם תקופות של קור קיצוני לעיתים שזורות בין תקופות קלות בדרך כלל, עם רוחות צ'ינוקה מספקים טמפרטורות חמות במיוחד במקומות מסוימים. ויומינג היא מדינה יבשה, שחלק גדול מהאדמה בה מקבל פחות ממאה מילימטר גשם בשנה. משקעים תלויים בגובה, עם אזורים נמוכים יותר באגן הורן הגדול בממוצע 130–200 מילימטר (מה שהופך את האזור כמעט למדברי). האזורים התחתונים בצפון ובמישורים המזרחיים בדרך כלל ממוצעים של 250 עד 300 מילימטר, מה שהופך את האקלים לצחיח למחצה. באזורים הרריים מסוימים קיימת כמות טובה של משקעים, כ-510 מילימטר, חלקם הגדול שלג, שגובהו מגיע לפעמים לחמישה מטרים
ומעלה. הטמפרטורה הגבוהה ביותר שנרשמה במדינה היא 46° מעלות צלזיוס ב-12 ביולי 1900 והטמפרטורה הנמוכה ביותר שנרשמה היא –66 מעלות צלזיוס בריברסייד ב-9 בפברואר 1933.
במדינה מספר ימים בה משתוללת סופת הרעמים משתנה על פני המדינה כאשר המישורים הדרומיים-מזרחיים של המדינה בעלי הימים הפעילים ביותר של סופות רעמים. פעילות סופות הרעמים במדינה הגבוהה ביותר מתרחשת במהלך סוף האביב ובתחילת הקיץ. הפינה הדרומית-מזרחית של המדינה היא החלק הפגיע ביותר במדינה לפעילות טורנדו, ככל שמתרחקים מאותה נקודה וממערב, שכיחות הטורנדו יורדת באופן דרמטי כאשר בחלק המערבי של המדינה מופיעים מעט פגיעות.
ממשל ופוליטיקה.
על פי חוקת ויומינג, הרשות המחוקקת במדינה מורכבת מבית נבחרים המונה שישים חברים ומסנאט המונה שלושים חברים. בראש הרשות המבצעת עומד מושל והוא נעזר במספר בעלי תפקידים מוגדרים. לא קיימת משרת סגן מושל. בראש הרשות השופטת עומד בית משפט עליון המונה חמישה חברים. בניגוד למדינות אחרות בארצות הברית, אין בוויומינג בית משפט נפרד לערעורים.
בשל מיעוט האוכלוסייה מייצג את ויומינג נציג יחיד בבית הנבחרים של ארצות הברית, ובסך הכל יש לה שלושה נציגים בקונגרס, יחד עם הייצוג בסנאט שאליו שולחת כל מדינה בארצות הברית שני נציגים ללא קשר לגודלה. בהתאם לכך מונה חבר האלקטורים של ויומינג שלושה חברים, ויש לה היחס הגבוה ביותר בארצות הברית בין מספר האלקטורים לגודל האוכלוסייה. הסנאטורים המייצגים את המדינה הם סינתיה לומיס וג'ון באראסו הרפובליקנים.
ויומינג הייתה הטריטוריה האמריקאית הראשונה ולאחר מכן המדינה הראשונה באיחוד שהעניקה זכות הצבעה לנשים. ויומינג היא גם חלוצה במינוי נשים לתפקידים ציבוריים ברשות השופטת, והיא המדינה הראשונה שנבחרה בה אישה לתפקיד מושלת.
באופן מסורתי תושבי ויומינג נוטים לימין השמרני, והיא נחשבת כמעוז של המפלגה הרפובליקנית הן בבחירות פדרליות והן בבחירות למשרות ברמת המחוז והמדינה. מאז 1978 ייצגו את המדינה בקונגרס נציגים מן המפלגה הרפובליקנית בלבד (נכון ל-2021) מאז שנות החמישים, המועמד לנשיאות המפלגה הרפובליקנית מוביל את המדינה למעט בשנת 1964.
כלכלה.
ב-2005 עמד התל"ג של ויומינג על 27.4 מיליארד דולר. שיעור האבטלה ב-2006 היה 3.3%, נמוך מן השיעור הממוצע בארצות הברית שעמד על 4.6%.
כלכלת ויומינג נשענת בעיקר על ניצול משאבי טבע ועל ענף התיירות.
משאבי הטבע העיקריים הם פחם, גז טבעי, נפט, טרונה (מינרל אוופוריטי המשמש לייצור נתרן פחמתי. ויומינג מספקת כרבע מן התפוקה העולמית) ומינרלים נוספים. בעבר פעלו בוויומינג מכרות אורניום, אך כמעט כולם נסגרו עם הירידה במחירי האורניום בשנות ה-80 של המאה ה-20.
ענף התיירות הוא מקור הכנסה ותעסוקה מרכזי. למעלה משישה מיליון מטיילים ביקרו ב-2002 בפארקים הלאומיים בוויומינג.
החקלאות הייתה בעבר ענף מרכזי במדינה, אך איבדה את חשיבותה הכלכלית. עם זאת נותר לה מקום מרכזי בזהות התרבותית ובאורח החיים בוויומינג. הגידולים החקלאיים העיקריים הם בקר לבשר, כבשים לצמר, סלק סוכר, דגנים ומספוא.
שיעור המיסוי במדינה נמוך ביותר. בניגוד לרוב מדינות ארצות הברית אין בוויומינג מס הכנסה. מדיניות זו מתאפשרת הודות להכנסות הגבוהות מזכיונות לניצול אוצרות הטבע ומתיירות.
השכלה.
בוויומינג נמצאות האוניברסיטאות הבאות:
ויסקונסין
ויסקונסין (באנגלית: Wisconsin ) היא מדינה באזור המערב התיכון של ארצות הברית הנמצאת בסמוך לימות הגדולות. השם הוא ניסוח באנגלית של איות צרפתי למילה אינדיאנית שפירושה "המקום שבו אנו חיים". התיישבו בה לראשונה במאה השבע עשרה שבטים אינדיאנים. גל המתיישבים הזרים הראשון הגיע ב-1820.
מדינת ויסקונסין גובלת באיווה, מינסוטה, מישיגן ואילינוי, וכמו כן בימת מישיגן ובימת סופיריור. המדינה היא חלק מארצות הברית מאז 1848.
מאז היווסדה, אוכלוסיית ויסקונסין אינה אחידה אתנית. היאנקים היו הראשונים שהגיעו אליה להתיישב מניו-יורק ומניו אינגלנד. הם שלטו בתעשייה הכבדה, בחינוך, בכלכלה ובפוליטיקה של המדינה. אחריהם הגיעו מהגרים רבים מאירופה בין 1850 ל-1900, ביניהם גרמנים וסקנדינבים, וקבוצות קטנות מבלגיה, הולנד, שווייץ, אירלנד ומדינות אחרות. במאה ה-20 הגיעו קבוצות של פולנים ושל אפרו-אמריקאים, והתיישבו בעיקר במילווקי.
כיום, 42.6% מאוכלוסיית המדינה הם ממוצא גרמני, מה שהופך את ויסקונסין למדינה בעלת המספר הרב ביותר של תושבים ממוצא גרמני בארצות הברית. ישנם הרבה פסטיבלים אתניים המתקימים מדי שנה, כדי להבליט את המורשת האתנית במדינה.
מקור השם.
שמה של המדינה הוא ככל הנראה מהמילה האינדיאנית Miskwasiniing שפירושה מקום האבן האדומה, שהיה שמו של נהר ויסקונסין והצרפתים ביטאו אותו כ-Ouisconsin ורק לאחר מכן הוא שונה לשמו האנגלי כעת. השם ויסקונסין היה בעבר שמו של הנהר בלבד, ורק לאחר מכן הוחל על האזור כולו.
היסטוריה.
סביבת ויסקונסין היוותה בסיס פורה לתרבויות רבות ב-12,000 השנים האחרונות. האנשים הראשונים שחיו באזור זה היו הפלאו-אינדיאנים שהגיעו כ-10,000 שנים לפני הספירה וחיו בעיקר מציד. שבטים אינדיאנים המשיכו לגור בסביבת המדינה עד הגעת האירופים.